মঙ্গলবার রাতে অ্যালিয়ানজ এরিনায় হয়তো কঠিনতম পরীক্ষায় বসতে চলেছেন পেপ গুয়ার্দিওলা!  বায়ার্ন মিউনিখের হয়ে এটাই তাঁর হতে যাচ্ছে শেষ চ্যাম্পিয়ন্স লিগ। আর তার সেমিফাইনালের ফিরতি ম্যাচে মঙ্গলবার তাঁর সামনে প্রথম লেগে এক গোলে এগিয়ে থাকা আতলেতিকো দে মাদ্রিদ। ফাইনালে উঠতে হলে এই ম্যাচে গোল না খেয়ে বায়ার্নকে অন্তত দু’গোলে জিততেই হবে! 
প্রথম পর্বের ম্যাচের শুধু স্কোরলাইন নয়। জার্মান সংবাদমাধ্যম জানিয়েছে, গুয়ার্দিওলা ভাবছেন প্রতিপক্ষের দুর্ভেদ্য রক্ষণ নিয়ে! এবং দুর্গ আগলে আতলেতিকো দে মাদ্রিদের দুরন্ত কাউন্টার অ্যাটাকে যাওয়ার স্টাইলও ভাবাচ্ছে বিশ্বফুটবলের অন্যতম সেরা এই ম্যানেজারকে। বুন্দেশলিগায় বরুসিয়া মনচেনগ্ল্যাডবাখের বিরুদ্ধে ম্যাচ ড্র হয়ে বায়ার্নের খেতাবজয় পিছিয়ে যাওয়ার পরেই গুয়ার্দিওলা বলেছিলেন, ‘‘বুন্দেশলিগা নিয়ে ভাবনা সরিয়ে আমরা চ্যাম্পিয়ন্স লিগ নিয়ে ভাবছি। আতলেতিকো কিন্তু ভীষণ শক্তিশালী প্রতিপক্ষ। আমাদের ভাবতে হবে মঙ্গলবার কীভাবে ওদের রক্ষণ ভাঙতে পারা যায়।’’ 
থোমাস মুলারের কথায় অবশ্য আশ্বাসের ছবি। সোমবার অনুশীলনের পর তিনি বলেছেন, ‘‘অ্যালিয়ানজ এরিনায় আগুন জ্বলবে! এবং আমরাই ফাইনালে উঠব।’’ পেপও নিশ্চিত যে, তাঁর ছেলেরা মাঠে নিজেদের উজাড় করে দেবে। বলেছেন, ‘‘আমি জানি, সত্তর হাজার সমর্থকের সামনে আমাদের ফুটবলাররা নিজেদের সেরাটাই দেবে।।’’ 
বার্সেলোনার হয়ে চার বছরে ১৪টি ট্রফি তাঁর ক্যাবিনেটে। বায়ার্নের হয়েও গত তিন বছরে ছ’টি খেতাব তাঁর ঝুলিতে। এবার তাঁর চোখ ২৮ মে মিলানে চ্যাম্পিয়ন্স লিগ ফাইনাল জিতে রাজকীয়ভাবে জার্মানি ছেড়ে ইংল্যান্ডের দিকে পাড়ি দেওয়া। জার্মান সংবাদমাধ্যম তাঁকে আতসকাচ দিয়ে দেখছে। কোয়ার্টার ফাইনালে বেনফিকাকে হারানোর পর পেপ বলেছিলেন, ‘‘জার্মানির সংবাদপত্রগুলো প্রত্যেক মুহূর্তে আমার কাজের মুল্যায়ন করছে। আমি যদি এবার চ্যাম্পিয়ন্স লিগ জিততে না পারি তাহলে আমাকে প্রবল সমালোচনার মধ্যে পড়তে হবে।’’ মনচেনগ্ল্যাডবাখের বিরুদ্ধে ড্র করার পরেও পেপে’র মন্তব্য ছিল, ‘‘ফিরতি ম্যাচ না জিততে পারলে আমাক মরতেও হতে পারে!’’
তাই মঙ্গলবার পেপ হয়তো মুলারকে শুরুতে না নামিয়ে আর ঝুঁকি নেবেন না! প্রথম পর্বে তাঁর যে সিদ্ধান্ত তুমুল সমালোচিত হয়েছিল। একইসঙ্গে তাঁর কাছে সুখবর, জেহোম বোয়াটেং সুস্থ হয়ে মাঠে ফিরেছেন। 
দিয়েগো সিমেওনের কাছেও সুখবর, প্রায় দু’সপ্তাহ পর দিয়েগো গোডিন ফিট হয়ে মাঠে নামবেন। স্টিফেন স্যাভিচ আর গোডিনের জুটিতে আতলেতিকোর রক্ষণভাগ আরও শক্তিশালী হতে পারে।